
Taline aptarta 5G ryšio plėtra „Via Baltica“ transporto koridoriuje
5G ryšio infrastruktūros plėtra „Via Baltica“ transporto koridoriuje įgauna pagreitį – po intensyvaus planavimo ir pasirengimo etapo visose trijose Baltijos šalyse pereinama prie praktinių projekto įgyvendinimo darbų, o kai kuriose vietovėse infrastruktūros įrengimas jau pradėtas.
Spalio 5 d. Taline vykusiame projekto „5G-BALTICS“ partnerių susitikime Lietuvos, Latvijos ir Estijos atstovai aptarė pasiektą pažangą, įvertino vykdomus darbus ir suderino tolesnius projekto įgyvendinimo žingsnius. Susitikimą organizavo „Telia Eesti AS“.
Pagrindinis projekto „5G-BALTICS“ tikslas – užtikrinti nenutrūkstamą 5G ryšio aprėptį visame 663 kilometrų ilgio „Via Baltica“ transporto koridoriuje, besidriekiančiame nuo Talino iki Lietuvos ir Lenkijos sienos.
Vientiso skaitmeninio koridoriaus kūrimas suteiks reikšmingos naudos visoms trims Baltijos šalims – sustiprins tarpvalstybinės skaitmeninės infrastruktūros tarpusavio sąveiką ir atsparumą bei prisidės prie regiono ekonomikos augimo, sudarydamas sąlygas naujų skaitmeninių paslaugų plėtrai.
Po išsamaus projekto planavimo ir projektavimo etapo Latvijoje jau pradėti infrastruktūros įrengimo darbai. Rugpjūtį bendrovė „Tet“ ėmėsi tiesti šviesolaidinį tinklą Latvijos „Via Baltica“ transporto koridoriaus atkarpoje. Darbai vykdomi penkiuose ruožuose, kiekviename jų taikant vietos sąlygoms pritaikytus techninius sprendimus. Iš viso Latvijoje numatyta įrengti 180 kilometrų didelio pralaidumo ryšių tinklo.
Nuotraukas iš projekto statybos darbų pradžios renginio galite peržiūrėti čia: Projekto „5G-BALTICS“ statybos darbų pradžia.
Darbai įsibėgėja ir kitose Baltijos šalyse. Estijoje keliose vietovėse jau pradėti šviesolaidinio tinklo ir 5G ryšio bokštų įrengimo darbai, taip pat ruošiamasi aktyviosios 5G ryšio infrastruktūros diegimui.
Lietuvoje taip pat įgyvendinami du pagrindiniai infrastruktūros plėtros uždaviniai – ryšio bokštų statyba ir jiems reikalingų elektros tiekimo linijų įrengimas bei šviesolaidinio ryšio infrastruktūros diegimas.


Užbaigus statybos ir įrengimo darbus, 2027 m. planuojama pereiti prie kito svarbaus projekto etapo – praktinių 5G ryšio aprėpties bandymų. Jų metu projekto partneriai vertins 5G ryšio veikimą, kokybę ir nepertraukiamumą, ypatingą dėmesį skirdami pasienio teritorijoms.
Bandymų metu numatoma tikrinti, kaip 5G ryšys veikia naudojantis įvairiomis interneto paslaugomis – žiūrint vaizdo įrašus ir klausantis muzikos, dalyvaujant nuotoliniuose susitikimuose, naudojantis navigacijos programėlėmis bei žaidžiant internetinius žaidimus.
„5G-BALTICS“ („Nepertraukiamas 5G ryšys „Via Baltica“ transporto koridoriuje“) – pagal Europos infrastruktūros tinklų priemonę (CEF) įgyvendinamas projektas, kuriuo siekiama užtikrinti nepertraukiamą 5G ryšį „Via Baltica“ transporto koridoriuje Estijoje, Latvijoje ir Lietuvoje.
Projektas „5G-BALTICS“ bus įgyvendinamas iki 2027 m. gruodžio 31 d.
Projekto partneriai: Talino technikos universitetas („TalTech“), Estijos plačiajuosčio ryšio plėtros fondas (ELASA), „Telia Eesti AS“ (TELIA EE), „Elisa Eesti AS“ (ELISA), „Tele2 Eesti Aktsiaselts“ (TELE2 EE), „Tet“ (TET), „Tele2 SIA“ (Tele2 LV), AB „Via Lietuva“ (Via Lietuva), UAB „Tele2“ (Tele2 LT) ir AB „Telia Lietuva“ (Telia LT).

